雜曲歌辭 築城曲五解
作者：元稹
朝代：唐

paragraphs: 年年塞下丁，長作出塞兵。
自從冒頓彊，官築遮虜城。
築城須努力，城高遮得賊。
但恐賊路多，有城遮不得。
丁口傳父口，莫問城堅不。
平城被虜圍，漢斸城牆走。
因茲虜請和，虜往騎來多。
半疑兼半信，築城猶嵯峨。
築城安敢煩，願聽丁一言。
請築鴻臚寺，兼愁虜出關。